CELEX: 32021D1839
Language: lt
Date: 2021-10-15 00:00:00
Title: Komisijos įgyvendinimo sprendimas (ES) 2021/1839 2021 m. spalio 15 d. kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data (Tekstas svarbus EEE)

2021 10 20   
               
               
                  LT
               
               
                  Europos Sąjungos oficialusis leidinys
               
               
                  L 372/27
               
            
         KOMISIJOS ĮGYVENDINIMO SPRENDIMAS (ES) 2021/1839
         2021 m. spalio 15 d.
         kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
         pasikonsultavusi su Biocidinių produktų nuolatiniu komitetu,
         kadangi:
         
                     (1)
                  
                  
                     veiklioji medžiaga kreozotas buvo įtraukta į Europos Parlamento ir Tarybos direktyvos 98/8/EB (2) I priedą kaip skirta naudoti 8-o tipo biocidiniams produktams gaminti ir pagal Reglamento (ES) Nr. 528/2012 86 straipsnį yra laikoma patvirtinta pagal tą reglamentą, jei laikomasi minėtos direktyvos I priede išdėstytų specifikacijų ir sąlygų;
                  
               
                     (2)
                  
                  
                     2016 m. spalio 27 d. pagal Reglamento (ES) Nr. 528/2012 13 straipsnio 1 dalį buvo pateikta paraiška pratęsti patvirtinimo, kad kreozotą galima naudoti 8-o tipo biocidiniams produktams gaminti, galiojimą;
                  
               
                     (3)
                  
                  
                     2019 m. rugsėjo 16 d. buvusi Jungtinės Karalystės vertinančioji kompetentinga institucija pateikė Europos cheminių medžiagų agentūrai (toliau – Agentūra) rekomendaciją pratęsti patvirtinimo galiojimą. 2020 m. sausio 30 d. Lenkijos kompetentinga institucija perėmė vertinančiosios kompetentingos institucijos užduotį, susijusią su paraiškos vertinimu;
                  
               
                     (4)
                  
                  
                     2020 m. liepos mėn. Agentūra dar nebuvo pateikusi nuomonės dėl kreozoto patvirtinimo galiojimo pratęsimo, todėl šios veikliosios medžiagos patvirtinimo galiojimo pabaigos data Komisijos įgyvendinimo sprendimu (ES) 2020/1038 (3) nukelta iki 2021 m. spalio 31 d., kad būtų pakankamai laiko paraiškai išnagrinėti;
                  
               
                     (5)
                  
                  
                     2020 m. gruodžio 4 d. Agentūra, remdamasi Reglamento (ES) Nr. 528/2012 14 straipsnio 3 dalimi ir atsižvelgdama į vertinančiosios kompetentingos institucijos išvadas, priėmė nuomonę (4);
                  
               
                     (6)
                  
                  
                     kreozotas klasifikuojamas kaip 1B kategorijos kancerogenas pagal Europos Parlamento ir Tarybos reglamentą (EB) Nr. 1272/2008 (5) ir atitinka Europos Parlamento ir Tarybos reglamento (EB) Nr. 1907/2006 (6) XIII priede nustatytus patvarių, bioakumuliacinių ir toksiškų cheminių medžiagų bei labai patvarių ir didelės bioakumuliacijos cheminių medžiagų nustatymo kriterijus, todėl jis atitinka Reglamento (ES) Nr. 528/2012 5 straipsnio 1 dalies a ir e punktuose nustatytus netvirtinimo kriterijus. Tyrimas, siekiant nuspręsti, ar yra įvykdyta bent viena iš Reglamento (ES) Nr. 528/2012 5 straipsnio 2 dalies pirmoje pastraipoje nustatytų sąlygų ir ar kreozoto patvirtinimo galiojimą galima pratęsti, jau pradėtas ir jo nebus galima užbaigti prieš pasibaigiant dabartinio patvirtinimo galiojimui;
                  
               
                     (7)
                  
                  
                     be to, kreozotui, jo junginiams ir juo apdorotai medienai taikomi Reglamento (EB) Nr. 1907/2006 XVII priede nustatyti apribojimai. Pagal Komisijos įgyvendinimo sprendimą (ES) 2019/961 (7) Prancūzija turi pateikti Agentūrai dokumentaciją pagal Reglamento (EB) Nr. 1907/2006 XV priedą, kad pagal to reglamento 69–73 straipsnius būtų inicijuota Sąjungos apribojimų nustatymo tvarka. Siekiant užtikrinti, kad veikliosios medžiagos kreozoto patvirtinimo galiojimo pratęsimo vertinimas pagal Reglamentą (ES) Nr. 528/2012 atitiktų Sąjungos apribojimų nustatymo tvarką pagal Reglamentą (EB) Nr. 1907/2006, ir užtikrinti veiksmingą kreozoto ir juo apdorotos medienos kontrolę, reikia atlikti papildomą tyrimą;
                  
               
                     (8)
                  
                  
                     taigi patvirtinimo, kad kreozotą galima naudoti 8-o tipo biocidiniams produktams gaminti, galiojimas dėl nuo pareiškėjo nepriklausančių priežasčių gali baigtis anksčiau negu bus priimtas sprendimas dėl jo pratęsimo. Todėl kreozoto patvirtinimo galiojimo pabaigos datą tikslinga dar kartą nukelti tiek, kad pakaktų laiko paraiškai išnagrinėti;
                  
               
                     (9)
                  
                  
                     atsižvelgiant į laikotarpį, kurio reikia siekiant nuspręsti, ar įvykdyta bent viena iš Reglamento (ES) Nr. 528/2012 5 straipsnio 2 dalies pirmoje pastraipoje nustatytų sąlygų ir ar dėl to kreozoto patvirtinimo galiojimą galima pratęsti, tikslinga kreozoto patvirtinimo galiojimo pabaigos datą nukelti iki 2022 m. spalio 31 d.;
                  
               
                     (10)
                  
                  
                     kreozotas tebėra patvirtintas laikantis Direktyvos 98/8/EB I priede nustatytų specifikacijų ir sąlygų, išskyrus patvirtinimo galiojimo pabaigos datą,
                  
               PRIĖMĖ ŠĮ SPRENDIMĄ:
         
            1 straipsnis
            Patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data nukeliama iki 2022 m. spalio 31 d.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. spalio 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
         
            (3)  2020 m. liepos 15 d. Komisijos įgyvendinimo sprendimas (ES) 2020/1038, kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data (OL L 227, 2020 7 16, p. 74).
         
            (4)  2020 m. gruodžio 4 d. priimta Biocidinių produktų komiteto nuomonė dėl paraiškos pratęsti veikliosios medžiagos kreozoto patvirtinimo galiojimą; produkto tipas: 8, ECHA/BPC/274/2020.
         
            (5)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).
         
            (6)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).
         
            (7)  2019 m. birželio 7 d. Komisijos įgyvendinimo sprendimas (ES) 2019/961, kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti (OL L 154, 2019 6 12, p. 44).